**ANEXA NR.2 la**

**ACTUL ADIȚIONAL la**

**ACTUL CONSTITUTIV și la STATUTUL**

**ADI „LUNA ȘES”**

**ASOCIAȚIA DE DEZVOLTARE INTERCOMUNITARĂ „LUNA ȘES”**

**STATUTUL**

**ASOCIAŢIEI DE DEZVOLTARE INTERCOMUNITARĂ „LUNA ŞES”**

**actualizat**

**CAPITOLUL I – Dispoziţii generale**

**Art.1 Asociaţia de Dezvoltare Intercomunitară „Luna Şes”**, (denumită în continuare “Asociaţia”), se organizează şi funcţionează potrivit prevederilor Actului constitutiv şi prezentului Statut, cu respectarea prevederilor O.U.G. nr.57/2019 privind Codul administrativ şi ale O.G. nr.26/2000 cu privire la asociaţii şi fundaţii, cu modificările şi completările ulterioare.

**Art.2** Asociaţia se înfiinţează în baza dreptului la libera asociere, ca persoană juridică română de drept privat şi utilitate publică, fără scop patrimonial.

**CAPITOLUL II – Asociaţii**

**Art.3** Asociaţia se înfiinţează pe baza liberului consimţământ al următorilor membri fondatori:

**1. Judeţul Satu Mare**, prin Consiliul Judeţean Satu Mare, cu sediul în judeţul Satu Mare, municipiul Satu Mare, P-ţa 25 Octombrie nr.1, cod poştal 440026, reprezentat de preşedintele Consiliului Judeţean, **dl. Csaba** **Pataki**

**2. Oraşul Negreşti-Oaş**, prin Consiliul Local al oraşului Negreşti-Oaş, cu sediul în judeţul Satu Mare, oraşul Negreşti-Oaş, Str. Victoriei, nr.95-97, cod poştal 445200, reprezentat de primarul Oraşului Negreşti-Oaş, **d-na Aurelia Fedorca**

denumiţi colectiv **„Părţile”** şi în mod individual **„Partea”**.

**Art.4 (1)** Calitatea de membru al Asociaţiei încetează prin retragere, prin excludere sau în urma lichidării Asociaţiei.

**(2)** Retragerea sau excluderea nu absolvă pe asociat de îndeplinirea obligaţiilor avute anterior retragerii sau excluderii.

**CAPITOLUL III – Denumirea**

**Art.5 (1)** Denumirea asociaţiei este **Asociaţia de Dezvoltare Intercomunitară „Luna Şes”.**

**(2)** Disponibilitatea denumirii este dovedită prin actul eliberat de Ministerul Justiţiei nr. 63982 din 15.07.2008.

**(3)** Denumirea acesteia se va regăsi în toate actele Asociaţiei, precum şi pe ştampila acesteia.

**CAPITOLUL IV – Sediul**

**Art.6 (1)** Sediul Asociaţiei este în România, judeţul Satu Mare, municipiul Satu Mare, Piaţa 25 Octombrie, nr.1, cod poştal 440026.

**(2)** Sediul Asociaţiei poate fi schimbat în condiţiile legii prin hotărârea Adunării Generale, în baza unui mandat prealabil acordat prin hotărârile autorităților deliberative ale membrilor asociați.

**CAPITOLUL V – Durata**

**Art.7** Asociaţia funcţionează pe o perioadă nedeterminată, începând de la data înscrierii în Registrul asociaţiilor şi fundaţiilor aflat la grefa judecătoriei Satu Mare. Încetarea valabilităţii nu poate surveni mai devreme de realizarea obiectivelor şi numai după clarificarea modului de recuperare a investiţiilor realizate de asociaţi.

**CAPITOLUL VI - Scopul şi Obiectivele Asociaţiei**

**Art.8** Asociaţia are scopul realizării în comun a proiectului “Dezvoltarea zonei turistice Luna Şes”, respectiv a furnizării în comun a unor servicii publice, în funcție de gradul de realizare a proiectului.

**Art.9 (1)** Obiectivele asociaţiei sunt următoarele:

a) monitorizarea modului de implementare al proiectului “Dezvoltarea zonei turistice Luna Şes”;

b) asigurarea, prin intermediul aparatului tehnic, a îndeplinirii obligațiilor prevăzute prin Prescripţia tehnică PT R 9-2003 "Cerinţe tehnice privind utilizarea instalaţiilor de transport pe cablu pentru persoane - telescaune" și orice alte acte normative incidente, în vederea asigurării condițiilor pentru obținerea autorizației de funcționare a telescaunului;

c) asigurarea pazei investiţiilor realizate pe durata eventualelor suspendări ale lucrărilor cauzate de lipsa finanțării acestora;

**(2)** În vederea îndeplinirii obiectivelor menţionate şi pentru realizarea activităţilor specifice, Asociaţia colaborează cu instituţii de specialitate, organizaţii neguvernamentale, persoane juridice de drept public sau privat şi cu persoane fizice, putând participa la înfiinţarea unor organizaţii în acest domeniu.

**CAPITOLUL VII – Patrimoniul Asociației**

**Art.10 (1)** Patrimoniul iniţial al Asociaţiei este de **20.000 lei** şi se compune din aporturi în numerar astfel :

**1. Judeţul Satu Mare 10.200 lei**

**2. Oraşul Negreşti Oaş 9.800 lei**

**(2)** **Cotizația anuală** a membrilor **va fi stabilită de către organul de conducere al Asociației** odată cu bugetul de venituri și cheltuieli al acesteia. **În situația în care** cuantumul cotizației se modifică față de anul anterior, **cotizația anuală se aprobă numai în baza mandatului dat în acest sens reprezentanților membrilor Asociației în organele de conducere de către autoritățile deliberative ale asociaților**.

**Art.11** Asociaţii vor putea aduce în patrimoniul Asociaţiei şi aporturi în natură.

**Art.12** Întregul patrimoniu iniţial va fi evidenţiat şi păstrat în conformitate cu legislaţia română în materie, pe numele Asociaţiei, şi va fi folosit exclusiv pentru realizarea obiectivelor sale.

**Art.13** Categoriile de resurse patrimoniale ale Asociaţiei sunt:

a) cotizaţia anuală;

b) finanţări de la bugetele locale sau bugetul naţional angajate conform legii, având în vedere statutul de utilitate publică al Asociaţiei;

c) contribuţiile membrilor la formarea patrimoniului iniţial;

d) dobânzi şi dividende rezultate din plasarea sumelor disponibile, în condiţii legale;

e) donaţii, sponsorizări, subvenţii sau subscripţii publice din ţară şi din străinătate;

f) sprijin material şi financiar acordat de alte asociaţii sau fundaţii, naţionale sau internaţionale;

g) finanţări din programe angajate a fi implementate de Asociaţie;

h) contravaloarea unor servicii de instruire sau consultanţă pentru terţi;

i) dispoziţii testamentare făcute de terţe persoane în favoarea Asociaţiei;

j) încasări rezultate în urma unor publicaţii sau manifestări cu taxă, organizate de Asociaţie;

k) alte surse prevăzute de lege.

**Art.14 (1)** Asociaţia are dreptul să primească, în condiţiile legii, orice sprijin care serveşte îndeplinirii scopului şi obiectivelor Asociaţiei.

**(2)** Patrimoniul Asociaţiei nu poate fi utilizat în alte scopuri decât cele prevăzute în Actul constitutiv și prezentul Statut.

**Art.15 (1)** Cotele de participare la finanţarea tuturor acţiunilor, vărsămintelor, investiţiilor şi dezvoltării zonei turistice precum şi cotele de participare la profit şi pierderi va fi după cum urmează:

**Judeţul Satu Mare – 51,00 %**

**Oraşul Negreşti Oaş – 49,00 %**

**(2)** Cota de participare pentru contribuţia iniţială, convenită mai sus, nu poate fi modificată ca urmare a evoluţiei ulterioare a preţurilor pe piaţă.

**(3)** Cota de participare poate fi modificată ulterior asocierii, cu acordul părţilor, datorită suplimentării contribuţiei uneia din părţi.

**CAPITOLUL VIII - Organele de conducere şi control**

**Art.16** Organele de conducere şi control ale asociaţiei sunt:

1. ADUNAREA GENERALĂ
2. CONSILIUL DIRECTOR
3. COMISIA DE CENZORI

**Art.17 (1)** Adunarea Generală este **organul de conducere** al Asociației, format din reprezentanţii Județului Satu Mare și Orașului Negrești-Oaș.

**(2)** Județul Satu Mare și Orașul Negrești-Oaș sunt reprezentate de drept în Adunarea Generală a Asociației de către președintele Consiliului Județean, **d-ul Csaba Pataki**, respectiv de către primarul Orașului Negrești-Oaș, **d-na Aurelia Fedorca**.

**(3)** Membrii de drept pot delega calitatea lor de reprezentanţi ai unităţilor administrativ-teritoriale în Adunarea Generală vicepreședintelui Consiliului Județean, respectiv viceprimarului orașului Negrești-Oaș, administratorilor publici, precum şi oricăror alte persoane din aparatele de specialitate sau din cadrul unei instituţii publice de interes local sau județean.

**(4)**  Adunarea Generală alege dintre membrii săi preşedintele Asociației.

**Art.18** Adunarea Generală exercită următoarele atribuţii:

a) stabileşte strategia şi obiectivele generale ale Asociaţiei ;

b) aprobă bugetul de venituri şi cheltuieli şi bilanţul contabil;

c) alegerea și revocarea membrilor Consiliului Director;

d) alege şi revocă membrii Comisiei de cenzori sau, după caz, a cenzorului;

e) modifică Actul constitutiv şi Statul, în baza hotărârilor autorităților deliberative ale U.A.T. membre;

f) dizolvă şi lichidează Asociaţia şi stabileşte destinaţia bunurilor rămase după lichidare;

g) aprobă structura organizatorică a Asociaţiei, posturile, sarcinile, inclusiv nivelul salariilor;

h) stabileşte modul de selecţie a terţilor parteneri;

i) pentru realizarea obiectivelor proprii, înfiinţează un aparat tehnic, finanţat din resursele asociaţiei de dezvoltare intercomunitară.

j) stabilește sarcini obligatorii aparatului tehnic privind acţiunile ce trebuie întreprinse pentru ducerea la îndeplinire a obiectului de activitate şi verifică ducerea la îndeplinire a acestora;

k) alte atribuţii prevăzute de lege.

**Art.19 (1)** Adunarea Generală se întrunește cel puțin 2 ori pe an și are drept de control permanent asupra Consiliului Director, aparatului tehnic și Comisiei de cenzori.

**(2)** Convocarea Adunării Generale se face de către președintele Asociației sau de către oricare dintre membrii acesteia, cu sprijinul aparatului tehnic, cu cel puțin 7 zile lucrătoare înainte de ziua fixată, menţionându-se data, ora, locul şi ordinea de zi a întrunirii.

**(3)** Şedinţa Adunării Generale este prezidată de către preşedintele Asociației.

**(4)** Adunarea Generală va numi un secretar din cadrul aparatului tehnic, care va întocmi procesul-verbal de şedinţă într-un registru special, hotărârile luate de Adunarea Generală, urmând a fi semnate de preşedinte şi de reprezentanţii asociaţilor prezenţi.

**(5)** Adunarea Generală adoptă hotărâri prin consens în prezența reprezentanților ambilor membri, în conformitate cu dispozițiile legale și Statutul Asociaţiei. Hotărârile Adunării Generale sunt asimilate actelor administrative şi intră sub incidenţa prevederilor Legii contenciosului administrativ.

**(6)** Hotărârile Adunării Generale sunt obligatorii pentru toţi asociaţii.

**Art.20** Președintele Asociației exercită următoarele atribuţii:

a) coordonează întreaga activitate a Asociației;

b) reprezintă Asociația în raport cu instituțiile și autoritățile publice, persoanele fizice și juridice, precum și în fața instanțelor de judecată;

c) angajează și semnează contractul de management al directorului aparatului tehnic;

d) angajează personalul aparatului tehnic, cu respectarea politicii de personal aprobate de Adunarea Generală și ținând cont de bugetul aprobat de aceasta;

e) poate delega oricare dintre atribuțiile sale unui membru din Consiliul Director, directorului aparatului tehnic sau persoanelor angajate în cadrul acestuia;

f) în vederea atingerii scopului Asociației, președintele poate încheia contracte de achiziții publice, în numele și pe seama acesteia, în conformitate cu prevederile legale;

g) prezintă Adunării Generale raportul de activitate pe perioada anterioară, executarea bugetului de venituri şi cheltuieli, bilanţul contabil, proiectul bugetului de venituri şi cheltuieli şi proiectul programelor Asociaţiei;

h) **propune cuantumul cotizației pentru anul viitor**, care se va include în proiectul de buget al Asociației, supus spre aprobare Adunării Generale;

i) propune spre aprobare Adunării Generale organigrama şi statul de funcţii al aparatului tehnic;

j) poate propune Adunării Generale și autorităților deliberative ale membrilor schimbarea sediului Asociaţiei;

k) alte atribuții statutare și legale.

**Art.21 (1)** Consiliul Director este **organul executiv** de conducere a Asociației şi este format din preşedintele acesteia, reprezentantul celuilalt membru din Adunarea Generală şi încă cel puţin 7 membri reprezentanți ai celor două unități administrative-teritoriale asociate. Prin Statut, asociaţii pot să prevadă şi un număr mai mare de membri, cu condiţia ca numărul total de membri în Consiliul Director, inclusiv preşedintele, să fie impar.

**(2)** Membrii Consiliului Director sunt numiți prin hotărâre a Adunării Generale. Aceste prevederi nu se aplică membrilor Adunării Generale, aceștia fac parte de drept și din Consiliul Director.

**Art.22** Consiliul Director exercită următoarele atribuţii:

a) asigura punerea în executare a hotărârilor Adunării Generale;

b**)** prezintă Adunării Generale raportul de activitate pe perioada anterioară, executarea bugetului de venituri și cheltuieli, bilanțul contabil, proiectul bugetului de venituri și cheltuieli și proiectul programelor Asociației;

c) încheie acte juridice în numele și pe seama Asociației;

d**)** îndeplinește orice alte atribuții legale, prevăzute în Statut sau stabilite de Adunarea Generală.

**Art.23 (1)** Convocarea Consiliului Director se face de către președintele Asociației, cu sprijinul aparatului tehnic, cu cel puțin 7 zile lucrătoare înainte de ziua fixată, menţionându-se data, ora, locul şi ordinea de zi a întrunirii.

**(2)** Şedinţa Consiliului Director este prezidată de către preşedintele Asociației.

**(3)** Cvorumul necesar desfășurării ședințelor Consiliului Director este de jumătate plus unu dintre membrii organului executiv de conducere.

**(4)** Şedinţele Consiliului Director se convoacă trimestrial, sau ori de câte ori este nevoie, la cererea unui membru al asociaţiei, Adunării Generale sau a președintelui acesteia.

**(5)** Consiliul Director va numi un secretar din cadrul aparatului tehnic, care va întocmi procesul-verbal de şedinţă într-un registru special, hotărârile luate de Consiliului Director, urmând a fi semnate de preşedinte şi de reprezentanţii asociaţilor prezenţi. Secretariatul Adunării Generale și al Consiliului Director poate fi asigurat de către aceeași persoană.

**(6)** Hotărârile Consiliului Director se adoptă cu votul majorității membrilor prezenți și sunt obligatorii pentru toţi asociaţii, indiferent de felul în care au votat reprezentanții acestora.

**Art.24** Aparatul tehnic are următoarele atribuţii:

a) întocmeşte proiecte de hotărâri în vederea supunerii acestora spre aprobare Adunării Generale și Consiliului Director;

b) întocmește rapoarte lunare de activitate pe care le supune avizării Consiliului Director și aprobării Adunării Generale;

c) efectuează toate operaţiunile cerute pentru ducerea la îndeplinire a hotărârilor Adunării Generale, Consiliului Director și a dispozițiilor președintelui, precum și pentru îndeplinirea scopului propus prevăzut prin Actul constitutiv și Statutul Asociaţiei;

d) verifică realitatea vărsămintelor depuse de către membrii Asociaţiei şi propune președintelui și organelor de conducere măsuri de punere în întârziere a acestora sau de recuperare a daunelor pricinuite Asociaţiei de către membri;

e) ţine registrele Asociaţiei;

f) întocmește acte juridice în numele şi pe seama Asociaţiei pe care le înaintează spre aprobare preşedintelui Asociației;

g) îndeplineşte orice alte atribuţii prevăzute în Statut sau stabilite de Adunarea Generală, Consiliul Director sau președintele Asociației.

**Art.25** Controlul financiar intern al Asociaţiei este asigurat de o Comisie de cenzori, a cărei membrii se numesc de Adunarea Generală. Numărul de membrii este impar. Până la creșterea volumului activității Asociației, respectiv până la punerea în funcțiune a pârtiei ,,Luna-Șes”, Comisia de cenzori poate fi asigurată și de către un singur membru.

**Art.26** Comisia de cenzori/cenzorul are următoarele competenţe:

a) verifică modul în care este administrat patrimoniul Asociaţiei;

b) întocmeşte rapoarte şi le prezintă Adunării Generale;

c) poate participa la ședințele Consiliului Director, fără drept de vot;

d) îndeplineşte orice alte atribuţii stabilite prin dispoziții legale, Statut sau de Adunarea Generală.

**Art.27 (1)** Mandatul Consiliului Director şi mandatul Comisiei de cenzori sunt de 4 ani, acestea pot fi prelungite conform prevederilor art.23 alin.(2) și ale art.25 din Actul constitutiv.

**(2)** Mandatele încetează înainte de expirarea duratei pentru care au fost numiţi membrii acestora în următoarele situații: odată cu încetarea mandatelor membrilor de drept din Adunarea Generală, prin demisie, revocare, pierderea calităţii de membru al Asociaţiei de către unitatea administrativ teritorială care l-a desemnat şi al calităţii de reprezentant al unităţii administrativ-teritoriale care l-a desemnat sau în caz de deces.

**CAPITOLUL IX - Principii de bază a funcţionării Asociaţiei**

**Art.28** Funcţionarea Asociaţiei are la bază următoarele principii:

a) realizarea obiectivului propus este prioritatea tuturor structurilor Asociației;

b) respectarea prevederilor Actului constitutiv și ale prezentului Statut;

c) participarea în mod activ la luarea deciziilor;

d) participarea în mod solidar din punct de vedere tehnic, financiar şi administrativ la realizarea obiectivelor proiectului a fiecărui asociat;

e) prin dezvoltarea proiectului să se promoveze iniţierea altor proiecte de dezvoltare locală, complementare sau cu impact regional, inclusiv pe alte locaţii;

f) promovarea pe toate căile a proiectului, facilităţilor şi oportunităţilor acestuia;

g) inexistenţa acţiunilor care prin natura lor pot leza scopurile sau interesele asocierii;

h) respectarea prevederilor contractului de asociere, anexă la prezentul Statut.

**Art.29** Principiile de funcţionare determină drepturi şi obligaţii corespunzătoare pentru fiecare membru asociat, după adoptarea proiectelor propuse de către Adunarea Generală.

**CAPITOLUL X - Drepturi şi obligaţii ale membrilor asociaţi**

**Art.30** Principalele drepturi ale asociaţilor sunt:

a)să participe prin reprezentanții legali la şedinţele Adunării Generale și Consiliului Director, să pună în discuţie şi să ia parte la dezbaterea problemelor care interesează bunul mers al Asociaţiei;

b)să-şi exprime prin vot, prin reprezentanții legali, opţiunea faţă de proiectele de hotărâri ale Adunării Generale și Consiliului Director;

**c)** să consulte bilanţul contabil, procesele-verbale ale şedinţelor organelor de conducere şi control ale Asociaţiei;

d)să se adreseze instanţelor judecătoreşti competente în cazul în care o decizie a Asociaţiei este contrară Actului constitutiv, Statutului, legilor şi reglementărilor în vigoare sau este de natură să producă daune considerabile utilizatorilor sau unei minorităţi şi să conteste legalitatea respectivei decizii, în termen de 30 de zile de la adoptarea acesteia ;

e) **s**ă formuleze, cereri, propuneri, sesizări;

f)să solicite, motivat, includerea pe ordinea de zi şi a altor probleme decât a celor anunţate;

g)să aibă acces la datele şi informaţiile deţinute de Asociaţie;

h)să solicite şi să obţină sprijin din partea Asociaţiei, în vederea soluţionării unor probleme deosebite, specifice scopului Asociaţiei.

**Art.31** Principalele obligaţii ale asociaţilor sunt:

a)să participe activ prin reprezentanții legali la lucrările Adunării Generale și Consiliul Director şi să sprijine moral şi material desfăşurarea activităţilor;

b)să răspundă solicitărilor Asociaţiei de a participa la orice acţiuni întreprinse în vederea realizării obiectivelor acesteia;

c)să transfere bugetului de venituri şi cheltuieli al Asociaţiei cotele de contribuţie ce le revin pentru finanţarea cheltuielilor curente şi de capital ale Asociaţiei, precum şi cele necesare co-finanţării proiectului de interes comun;

d)să semnaleze, în timp util Asociației orice dispoziţie sau hotărâre adoptate la nivelul autorităţilor administraţiei publice locale cu impact asupra acesteia;

e)să nu întreprindă măsuri sau acţiuni care ar putea aduce prejudicii morale sau materiale celorlalţi membrii ai Asociaţiei;

f)să răspundă patrimonial faţă de asociaţi şi finanţatori pentru neîndeplinirea obligaţiilor asumate în realizarea proiectelor;

g)să achite obligaţiile materiale şi financiare ce le revin potrivit angajamentelor asumate;

h)să susţină activitatea Asociaţiei şi interesele acesteia;

i)să apere, fără rezerve, interesele Asociaţiei;

j)să respecte, Actul constitutiv, Statutul şi hotărârile Adunării Generale și ale Consiliului Director ale Asociaţiei.

**CAPITOLUL XI - DIZOLVAREA ŞI LICHIDAREA**

**Art. 32** Asociaţia se dizolvă:

a)de drept;

b)prin hotărârea instanţei judecătoreşti competente;

**c) prin hotărârea Adunării Generale în baza mandatelor prealabile acordate de autoritățile deliberative ale unităților administrativ-teritoriale membre.**

**Art. 33** Asociaţia se dizolvă de drept prin:

a)imposibilitatea realizării scopului şi obiectivelor pentru care a fost constituită, dacă în termen de 3 (trei) luni de la constatarea unui astfel de fapt nu se producere schimbarea scopului sau obiectivelor nerealizate;

b)imposibilitatea constituirii Adunării Generale în conformitate cu prezentul Statut, dacă această situaţie durează mai mult de un an de la data la care aceasta trebuia să se constituie.

**Art. 34** Asociaţia se dizolvă prin hotărârea instanţei judecătoreşti competente când:

a)scopul sau activitatea sa au devenit ilicite sau contrare ordinii publice;

b)realizarea scopului său este urmărită prin mijloace ilicite sau contrare ordinii publice;

c)Asociaţia urmăreşte un alt scop decât acela pentru care s-a constituit;

d)Asociaţia a devenit insolvabilă.

**Art. 35 (1) Lichidarea Asociaţiei** se va face în condiţiile prevăzute de legislaţia privind asociaţiile.

**(2)** Bunurile Asociaţiei rămase în urma lichidării vor fi transmise către persoane juridice de drept privat sau de drept public cu scop identic sau asemănător, conform hotărârii Adunării Generale sau a instanţei judecătoreşti competente.

**Art. 36 (1)** După terminarea lichidării, **lichidatorii trebuie să ceară radierea Asociaţiei din Registrul asociaţiilor şi fundaţiilor.**

**(2) Asociaţia îşi încetează existenţa la data radierii ei din Registrul asociaţiilor şi fundaţiilor**

**Art.37** În caz de dizolvare, **repartizarea patrimoniului net după deducerea cheltuielilor Asociaţiei se face proporţional cu cota de participare a membrilor, menţionată la constituirea Asociaţiei.**

**CAPITOLUL XII – Dispoziții finale**

**Art.38 (1)** Primul mandat al membrilor organelor de conducere și control curge de la data rămânerii definitive a sentinţei prin care s-a dispus dobândirea personalităţii juridice a Asociaţiei şi a înregistrării acesteia în registrul special al instanţei.

**(2)** Următoarele mandate încep să curgă de la data rămânerii definitive a hotărârii de obținere a calității de drept în Adunarea Generală, în cazul membrilor acesteia.

**(3)** În cazul membrilor Consiliului Director și Comisiei de cenzori, mandatele încep să curgă de la data numirii acestora prin hotărârea Adunării Generale.

**Art.39** La sfârşitul mandatului, toţi membrii Adunării Generale, Consiliului Director şi Comisiei de cenzori sunt obligaţi să predea actele şi documentele Asociaţiei cu care au lucrat sau la care au avut acces, în baza unui proces-verbal întocmit în acest sens de aparatul tehnic al Asociaţiei.

**Art.40** Anul fiscal al Asociaţiei coincide cu anul calendaristic.

**Art.41** Prezentul Statut este guvernat de legea română. Ïn situaţia în care intervin modificări ale legislaţiei în domeniu, prezentul Statut va fi modificat în conformitate cu noile prevederi.

**Art.42 (1)** Toate disputele născute din sau în legătură cu acest Statut, inclusiv orice problemă privind interpretarea, validitatea sau încetarea acestuia, care nu pot fi rezolvate pe cale amiabilă, vor fi deduse spre soluţionare instanţelor judecătoreşti competente.

**(2)** În litigiile în care este parte Asociaţia, aceasta va fi reprezentată de către preşedintele Asociaţiei sau persoana desemnată de către acesta.

**Art.43** Prevederile prezentului Statut se completează cu dispoziţiile Actului constitutiv şi cu prevederile legale în vigoare.

**Art.44 (1)** Prezentul Statut poate fi modificat prin Statut actualizat sau prin acte adiţionale, aprobate prin hotărâri ale Consiliului Județean Satu Mare și ale Consiliului Local Negrești Oaș și semnate de reprezentanţii Asociaţilor, special împuterniciţi în acest scop.

**(2)** Prezentul Statut a fost redactat în 4 exemplare originale şi a fost adus la cunoştinţa membrilor asociaţi, care au subscris, prin reprezentanţi, la prevederile lui, asumându-si responsabilitatea prin semnăturile lor.

**SEMNATARI:**

1. **Judeţul Satu Mare**, cu sediul în judeţul Satu Mare, municipiul Satu Mare, Piaţa 25 Octombrie, nr.1, cod poştal 440026, reprezentat prin preşedintele Consiliului Judeţean - dl. Pataki Csaba,
2. **Oraşul Negreşti-Oaş**, cu sediul în judeţul Satu Mare, oraşul Negreşti-Oaş, Str. Victoriei, nr.95-97, cod poştal 445200, reprezentat prin primarul Oraşului Negreşti-Oaş – d-na Fedorca Aurelia.

**Satu Mare, la data de …………….**

**PREŞEDINTE DIRECTOR EXECUTIV ŞEF SERVICIU MONITORIZARE**

**PATAKI CSABA DIRECȚIA DEZVOLTARE REGIONALĂ**  **ROMAN LUMINIȚA LILIANA**

**ȘTERN FELICIA CRISTINA**